**Kong: Pääkallosaari** (engl. *Kong: Skull Island*) on vuonna 2017 ensi-iltansa saanut yhdysvaltalainen hirviöelokuva, jonka on ohjannut Jordan Vogt-Roberts. Se on uudelleenkäynnistys King Kong -elokuville sekä MonsterVerse-elokuvauniversumin toinen osa. Elokuvan pääosissa ovat Tom Hiddleston, Samuel L. Jackson, John Goodman, Brie Larson, Jing Tian, Toby Kebbell, John Ortiz, Corey Hawkins, Jason Mitchell, Shea Whigham, Thomas Mann, Terry Notary ja John C. Reilly.

Kuvaukset alkoivat Havaijilla 19. lokakuuta 2015 ja elokuva sai maailmanensi-iltansa Lontoon Odeon Leicester Squarella 28. helmikuuta 2017. Elokuvateattereihin se ilmestyi 10. maaliskuuta 2017.

Juoni
-----

Vuonna 1944 amerikkalainen lentäjä Hank Marlow sekä japanilainen lentäjä Gunpei Ikari tekevät pakkolaskun saarelle Etelä-Tyynellämerellä. He alkavat taistella kunnes tuntematon valtava hirviö keskeyttää heidät, jolloin molemmat pakenevat kauhusta.

Vuonna 1973 Monarch-järjestöön kuuluva Bill Randa värvää Special Air Servicen entisen kapteenin, James Conradin, toimimaan oppaana kartoittamattomalle "Pääkallosaarelle". Randa värvää sotilassaattueeksi everstiluutnantti Preston Packardin johtaman ryhmän, johon kuuluvat myös majuri Jack Chapman ja kapteeni Earl Cole. Heidän mukaansa lähtee myös pasifistinen valokuvajournalisti Mason Weaver, joka haluaa selvittää retken todellisen syyn.

Pääkallosaaren yllä Packardin miehet alkavat pudottaa seismologi Houston Brooksin kehittämiä räjähteitä tutkiakseen onko maaperä ontto. Mutta sitten valtava kymmeniä metrejä korkea ihmisapina "Kong" hyökkää helikoptereiden kimppuun ja tappaa suuren osan Packardin miehistä. Selviytyjät muodostuvat kahdeksi ryhmäksi, jotka pyrkivät tapaamaan toisensa saaren pohjoispäässä kolmen päivän kuluttua. Randa paljastaa Packardille, että retken todellinen syy on kerätä todisteita hirviöiden olemassaolosta.

Packard hautaa kuolleet miehensä ja lähtee etsimään Chapmania ja muita eloonjääneitä. Conrad, Weaver, Brooks, biologi San Lin, sotilas Reg Slivko sekä Landsatin työntekijä Victor Nieves kohtaavat paikallisia iwi-alkuasukkaita sekä saarella 29 vuotta olleen Marlow’n. Marlow kertoo Kongin olevan saaren suojelija, jota iwit palvovat jumalanaan ja joka suojelee niitä kallonryömijöiltä, liskomaisilta olennoilta, jotka tappoivat kaikki Kongin lajitoverit. Kong oli pudottanut helikopterit ainoastaan estääkseen niitä herättämästä suurimman kallonryömijän. Toisaalla Chapman näkee kuinka Kong tappaa valtavan mustekalan. Hän juoksee metsään, jossa kallonryömijä syö hänet.

Conradin ryhmä matkaa jokea pitkin Marlow’n löytämällä veneellä, mutta matkan aikana lentoliskot tappavat Nievesin. Löydettyään tiensä Packardin miesten luokse, he päättävät Marlow’n varoituksista huolimatta lähteä etsimään Chapmania. He päätyvät paikkaan, jossa ovat Kongin esi-isien jäänteet. Chapmanin syönyt kallonryömijä tappaa Randan ja monia sotilaita, kunnes Weaver sytyttää alueen kaasun sen tappamiseksi. Saatuaan tietää Chapmanin kuolemasta, kostonhimoinen Packard aikoo eloonjääneiden sotilaiden kanssa tappaa sekä Kongin että kallonryömijät noutamalla loput seismiset räjähteet.

Conrad ja Weaver kohtaavat Kongin läheltä ja päättävät pelastaa sen. Juuri kun Packard saa houkuteltua Kongin ansaan, Conradin ryhmä suostuttelee muut sotilaat säästämään Kongin hengen. Suurimman kallonryömijän, "Ramarakin", hyökätessä muut ryhmäläiset pakenevat. Packard aktivoi räjähteet, mutta Kong toipuu räjähdyksestä ja tappaa hänet. Cole kuolee yrittäessään uhrata itsensä räjäyttääkseen Ramarakin mukanaan. Ramarak saartaa ihmiset, mutta Kong saapuu heidän avukseen ja tappaa Ramarakin repimällä tämän sisälmykset ulos. Kong antaa eloonjääneiden poistua saarelta. Jonkin ajan kuluttua Marlow palaa takaisin perheensä luokse.

Lopputekstien jälkeen näytetyssä kohtauksessa Conradin ja Weaverin luvattua Monarchille, etteivät kerro Pääkallosaaresta kenellekään, Brooks ja Lin näyttävät kuvia luolamaalauksista, joissa esiintyvät Godzilla, Rodan, Mothra ja Ghidorah.

Näyttelijät
-----------

|  |  |  |
| --- | --- | --- |
|  Tom Hiddleston  | … |  James Conrad
  |
|  Samuel L. Jackson  | … |  everstiluutnantti Preston Packard
  |
|  John Goodman  | … |  William "Bill" Randa
  |
|  Brie Larson  | … |  Mason Weaver
  |
|  Jing Tian  | … |  San Lin
  |
|  Toby Kebbell  | … |  majuri Jack Chapman
  |
|  John Ortiz  | … |  Victor Nieves
  |
|  Corey Hawkins  | … |  Houston Brooks
  |
|  Jason Mitchell  | … |  Glenn Mills
  |
|  Shea Whigham  | … |  kapteeni Earl Cole
  |
|  Thomas Mann  | … |  Reg Slivko
  |
|  Terry Notary  | … |  Kong (liikkeenkaappaus)
  |
|  John C. Reilly  | … |  Hank Marlow
  |
|  Will Brittain  | … |  nuori Hank Marlow, Marlow’n poika
  |
|  Marc Evan Jackson  | … |  Steve Woodward
  |
|  Eugene Cordero  | … |  Reles
  |
|  Thomas Middlemitch  | … |  Jerry (ääni)
  |
|  Richard Jenkins  | … |  senaattori Willis
  |
|  Miyavi  | … |  Gunpei Ikari
  |

Tuotanto
--------

Universal Studios ja Legendary Pictures suunnittelivat King Kongista esiosaelokuvaa julkaistavaksi 4. marraskuuta 2016. Studiot eivät paljastaneet, mihin aiempien elokuvien muodostamista jatkumoista se kuuluisi. Tom Hiddleston valittiin esittämään elokuvan ihmispääroolia ja ohjaajaksi valittiin Jordan Vogt-Roberts. Max Borenstein teki elokuvalle ensimmäisen käsikirjoitusluonnoksen ennen kuin siirtyi *Godzilla 2:n* käsikirjoituksen pariin. Legendary valitsi John Gatinsin tekemään toisen luonnoksen. Elokuvan alkuperäinen työnimi oli *Skull Island*, kunnes se vaihdettiin muotoon *Kong: Skull Island*. J. K. Simmonsin ilmoitettiin liittyneen elokuvan näyttelijäkaartiin ja hän kertoi elokuvan sijoittuvan Detroitiin vuonna 1971. Heinäkuussa 2015 Simmons kuitenkin erosi näyttelijäkaartista aikatauluongelmien vuoksi. Saman kuukauden aikana Brie Larson valittiin elokuvan naispääosaan. 5. elokuuta Corey Hawkinsin ilmoitettiin liittyneen näyttelijäkaartiin. 6. elokuuta Deadline raportoi Samuel L. Jacksonin osallistuneen neuvotteluihin Simmonsin korvaajaksi, ja että myös John C. Reillyä ja Tom Wilkinsonia kaavailtiin elokuvan näyttelijöiksi. Saman kuukauden aikana näyttelijäkaartiin liittyivät Toby Kebbell, Jason Mitchell ja Will Brittain.

Syyskuussa Legendaryn ilmoitettiin siirtäneen elokuvan tuotannon Universalilta Warner Brothersille osana suunnitelmaa King Kongin ja Godzillan yhteisen elokuvauniversumin muodostamisesta. Elokuvan käsikirjoituksen ilmoitettiin sisältävän viittauksia vuoden 2014 *Godzilla*-elokuvassa esiintyneeseen Monarch-järjestöön. Saman kuukauden aikana näyttelijäkaartiin liittyivät John Goodman ja Thomas Mann.

Kuvaukset alkoivat Havaijilla 19. lokakuuta 2015 ja siirtyivät tammikuussa 2016 kahden viikon ajaksi Australiaan.

Toukokuussa 2016, Toby Kebbell paljasti Terry Notaryn näyttelevän Kongia liikkeenkaappauksen kautta ja että Kebbell oli opastanut häntä siinä.

Lähteet
-------

1. ↑  Kong: Skull Island (2017) *Box Office Mojo*. Viitattu 6.8.2017. (englanniksi)
2. ↑  Sciretta, Peter: Legendary Announces King Kong Prequel ‘Skull Island’ Movie For 2016 [Comic Con 2014]  27.7.2014. /Film. Viitattu 9.2.2016. (englanniksi)
3. ↑  Fleming Jr. Mike: Legendary’s ‘Skull Island'; Tom Hiddleston Stars, Jordan Vogt-Roberts Helms King Kong Origin Tale  16.9.2014. Deadline. Viitattu 9.2.2016. (englanniksi)
4. ↑  Ford, Rebecca: Universal Pushes King Kong Film to 2017, Dates Great Wall Movie for 2016 *The Hollywood Reporter*.  12.12.2014. Viitattu 9.2.2016. (englanniksi)
5. ↑  Kroll, Justin: J.K. Simmons joins 'Kong: Skull Island' *Variety*.  15.12.2014. Viitattu 9.2.2016. (englanniksi)
6. ↑  Lesnick, Silas: J.K. Simmons Reveals a Surprise Setting for Kong: Skull Island *ComingSoon*.  15.1.2015. Viitattu 9.2.2016. (englanniksi)
7. ↑  Jaafar, Ali: Michael Keaton And JK Simmons Exit Legendary’s ‘Kong: Skull Island’ *Deadline*.  1.7.2015. Viitattu 9.2.2016. (englanniksi)
8. ↑  Fleming Jr. Mike: Brie Larson Lands Female Lead In ‘Kong: Skull Island’ *Deadline*.  23.7.2015. Viitattu 9.2.2016. (englanniksi)
9. ↑  Kroll, Justin: ‘Straight Outta Compton’s’ Corey Hawkins Joins ‘Skull Island’ (EXCLUSIVE) *Variety*.  5.8.2015. Viitattu 9.2.2016. (englanniksi)
10. ↑  Fleming Jr. Mike: Is There Room On ‘Kong: Skull Island’ For Samuel L. Jackson And Tom Wilkinson? *Deadline*.  6.8.2015. Viitattu 9.2.2016. (englanniksi)
11. ↑  Kit, Borys: 'Fantastic Four' Actor Toby Kebbell Joins Tom Hiddleston in 'Kong: Skull Island' (Exclusive) *The Hollywood Reporter*.  20.8.2015. Viitattu 9.2.2016. (englanniksi)
12. ↑  Kroll, Justin: ‘Straight Outta Compton’s’ Jason Mitchell Joins Legendary’s ‘Skull Island’ *Variety*.  25.8.2015. Viitattu 9.2.2016. (englanniksi)
13. ↑  Kit, Borys: 'Kong: Skull Island' Casts Up-And-Comer for Pilot Role *The Hollywood Reporter*.  2.11.2015. Viitattu 9.2.2016. (englanniksi)
14. ↑  Busch, Anita: John Goodman Joins Cast Of ‘Kong: Skull Island’ *Deadline*.  25.9.2015. Viitattu 9.2.2016. (englanniksi)
15. ↑  Kroll, Justin: Thomas Mann Joins 'Kong: Skull Island' (Exclusive) *Variety*.  25.9.2015. Viitattu 9.2.2016. (englanniksi)
16. ↑  Legendary and Warner Bros. Pictures Announce Cinematic Franchise Uniting Godzilla, King Kong and Other Iconic Giant Monsters *Legendary*.  14.10.2015. Viitattu 9.2.2016. (englanniksi)
17. ↑  Lesnick, Silas: Skull Island Earns Its Name in First King Kong Set Photos *ComingSoon*.  16.10.2015. Viitattu 9.2.2016. (englanniksi)
18. ↑  Frater, Patrick: Legendary’s ‘Kong: Skull Island’ To Shoot in Australia *Variety*.  26.10.2015. Viitattu 9.2.2016. (englanniksi)
19. ↑  Sullivan, Kevin: Toby Kebbell clears up Kong: Skull Island rumors *Entertainment Weekly*.  11.5.2016. Viitattu 12.5.2016. (englanniksi)

Aiheesta muualla
----------------

* *Kong: Pääkallosaari* Internet Movie Databasessa. (englanniksi)

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| * n
* k
* m
MonsterVerse |
| --- |
|  |
| Elokuvat | 
* *Godzilla* (2014)
* *Kong: Pääkallosaari* (2017)
* *Godzilla II: King of the Monsters* (2019)
* *Godzilla vs. Kong* (2021)
* *Godzilla x King: The New Empire* (2024)

 |
|  |
| Televisio | 
* *Godzilla and the Titans*

 |
|  |
| Liittyvät artikkelit | 
* Godzilla
* King Kong
* King Ghidorah
* Mechagodzilla
* Mothra
* Rodan

 |

 |